เปิดผลวิจัยกลยุทธนักการเมือง เลี่ยง ความจริง
ประชาไท 10 ก.พ.48 วิธีการหลีกเลี่ยงความจริงของนักการเมืองไทยมีลักษณะเฉพาะหลายประการ เช่น การไม่ตอบข้อกล่าวหา โดยอาศัยกลไกในรัฐสภาสภา ซึ่งให้การคุ้มครองสมาชิกรัฐสภา หรือแม้กระทั่งหลีกเลี่ยงไม่ปรากฏตัวในสถานการณ์ที่ต้องตอบคำถาม รศ.ดร.สมบัติ จันทรวงศ์ คณะรัฐศาสตร์ มหาวิทยาลัยธรรมศาสตร์ กล่าวในวงสัมนาวิชาการ จัดโดยคณะรัฐศาสตร์ และสำนักงานกองทุนสนับสนุนการวิจัย(สกว.) รศ.ดร.สมบัติ กล่าวว่า งานวิจัยที่จัดทำขึ้นคือ การศึกษามิติและพลวัตรของความเปลี่ยนแปลงความจริงในสังคมไทย โดยมีเนื้อหาศึกษาวิธีการของนักการเมืองที่ใช้ในการหลีกเลี่ยงความจริง และจากการศึกษาพบว่า วิธีการทั่วไปของนักการเมือง ในการหลีกเลี่ยงความจริงคือ ตอบคำถามไม่ตรงประเด็น ตอบไม่ครบถ้วน บางกรณี มีการใช้วิธีชี้แจงข้อกล่าวหา แต่ทำลายความน่าเชื่อถือของผู้กล่าวหาไปด้วย บางกรณีก็ปฏิเสธข้อกล่าวหา โดยเลี่ยงไปตั้งคำถามแทนคำตอบ เช่น ถ้าถามเขาว่าทำผิดจริงหรือไม่ เขาก็จะตอบกลับมาว่า ไม่มีเจตนากระทำผิด ซึ่งเป็นการตอบที่ไม่ตรงประเด็นคำถาม รศ.ดร.สมบัติกล่าวในตอนท้าย นายเอกพร รักความสุข ส.ส.ระบบบัญชีรายชื่อ จากพรรคไทยรักไทย กล่าวว่า งานวิจัยชิ้นดังกล่าวยังบกพร่องเพราะดำเนินวิจัยตั้งแต่ปี 2542 แต่นำมาเผยแพร่จริงในวันนี้ ทำให้ภาษาและความน่าเชื่อถือต่างกับความเป็นจริงในปัจจุบัน อีกทั้งตัวรายงานไม่มีการเสนอกรณีตัวอย่างที่นักการ เมืองได้แสดงความรับผิดชอบต่อความจริง นายเอกพรกล่าวต่อว่า งานวิจัยดังกล่าวถือเป็นงานเชิงคุณภาพ แต่เนื้อหายังไม่ครบถ้วนและไม่มีการพูดคุยกับหรือสัมภาษณ์ ส.ส.เลยทำให้ขาดองค์ประกอบของเนื้อหาไปเพราะงานวิจัยไม่ใช่งานที่เก็บเอกสารเพียงอย่างเดียว แต่ควรศึกษาภาพรวมและเปรียบเทียบข้อเท็จจริงด้วย ด้านนายสมศักดิ์ เจียมธีรสกุล คณะศิลปศาสตร์ มหาวิทยาลัยธรรมศาสตร์ กล่าวว่าผลงานชิ้นดังกล่าวไม่ถือว่าเป็นรายงานการวิจัยได้เพราะเป็นการเอาบันทึกการอภิปรายในสภาผู้แทนราษฎรมารวบรวมเท่านั้น ไม่มีการศึกษา รวบรวมข้อมูล หรือวิเคราะห์การจัดการความจริงในมิติและพลวัตรของความจริงในสังคม ทำให้ผลงานชิ้นดังกล่าวขาดองค์ความทางวิชาการไปอย่างน่าเสียดาย 
ประชาไท 10 ก.พ.48 วิธีการหลีกเลี่ยงความจริงของนักการเมืองไทยมีลักษณะเฉพาะหลายประการ เช่น การไม่ตอบข้อกล่าวหา โดยอาศัยกลไกในรัฐสภาสภา ซึ่งให้การคุ้มครองสมาชิกรัฐสภา